
PRODUKTRESUMÉ

for

Tafamidis "Stada Nordic", bløde kapsler


0.	D.SP.NR.
34713

1.	LÆGEMIDLETS NAVN
Tafamidis "Stada Nordic"

2.	KVALITATIV OG KVANTITATIV SAMMENSÆTNING
Hver blød kapsel indeholder 61 mg mikroniseret tafamidis.

Hjælpestof, som behandleren skal være opmærksom på
Hver blød kapsel indeholder 26 mg sorbitol (E420).

Alle hjælpestoffer er anført under pkt. 6.1.

3.	LÆGEMIDDELFORM
Bløde kapsler

Rødbrun, uigennemsigtig, aflang (ca. 20 mm) kapsel fyldt med en hvid til lyserød suspension og påtrykt ”200” med hvidt blæk.


4.	KLINISKE OPLYSNINGER

4.1	Terapeutiske indikationer
Tafamidis "Stada Nordic" er indiceret til behandling af hereditær transthyretin amyloidose hos voksne patienter med kardiomyopati (ATTRm-CM).

4.2	Dosering og administration
Behandlingen bør indledes under opsyn af en læge, som har erfaring med behandling af patienter med amyloidose eller kardiomyopati.

Ved mistanke hos patienter med specifik anamnese eller tegn på hjertesvigt eller kardiomyopati skal den ætiologiske diagnosticering udføres af en læge, som har erfaring med behandling af amyloidose eller kardiomyopati, med henblik på at bekræfte ATTRm-CM og udelukke AL-amyloidose inden opstart af tafamidis ved hjælp af relevante undersøgelser, såsom: knogleskintigrafi og blod-/urinanalyser og/eller histologisk vurdering vha. biopsi og transthyretin (TTR) genotypebestemmelse for karakterisering som hereditær.

Dosering

Den anbefalede dosis er én Tafamidis "Stada Nordic" 61 mg (tafamidis) kapsel oralt én gang dagligt (se pkt. 5.1).

Tafamidis "Stada Nordic" 61 mg (tafamidis) svarer til 80 mg tafamidismeglumin. Tafamidis og tafamidismeglumin er ikke indbyrdes ombyttelige på mg-basis (se pkt. 5.2).

Tafamidis "Stada Nordic" bør iværksættes så hurtigt som muligt i sygdomsforløbet, hvor den gavnlige kliniske virkning på sygdomsprogressionen kan være mere udtalt. Når den amyloid-relaterede hjerteskade er mere fremskreden, f.eks. i NYHA-klasse III, bør beslutningen om at starte eller fortsætte behandlingen derimod hvile på lægens skøn (se pkt. 5.1). Der er begrænsede kliniske data fra patienter i NYHA-klasse IV.

Ved opkastning kort efter indtagelse, og hvis Tafamidis "Stada Nordic"-kapslen er intakt og kan identificeres, skal en yderligere dosis Tafamidis "Stada Nordic" gives, hvis muligt. Hvis kapslen ikke kan identificeres, er yderligere dosis ikke nødvendig, og Tafamidis "Stada Nordic"-behandlingen kan genoptages som vanligt den næste dag.

Særlige patientgrupper

Ældre patienter

Dosisjustering kræves ikke hos ældre patienter (≥ 65 år) (se pkt. 5.2).

Nedsat lever- og nyrefunktion

Dosisjustering er ikke nødvendig hos patienter med nedsat nyrefunktion eller let til moderat nedsat leverfunktion. Der foreligger begrænsede data fra patienter med svært nedsat nyrefunktion (kreatininclearance under eller lig med 30 ml/min). Tafamidis er ikke undersøgt hos patienter med alvorligt nedsat leverfunktion, og forsigtighed tilrådes derfor (se pkt. 5.2). 

Pædiatrisk population

Det er ikke relevant at anvende tafamidis hos den pædiatriske population.

Administration
Oral anvendelse.

De bløde kapsler skal synkes hele og må ikke knuses eller deles. Tafamidis "Stada Nordic" kan tages sammen med eller uden mad.

4.3	Kontraindikationer
Overfølsomhed over for det aktive stof eller over for et eller flere af hjælpestofferne anført i pkt. 6.1.

4.4	Særlige advarsler og forsigtighedsregler vedrørende brugen
Kvinder i den fertile alder skal anvende sikker prævention under behandling med tafamidis og fortsætte med at bruge sikker prævention i 1 måned efter behandlingen med tafamidis er stoppet (se pkt. 4.6). 

Tafamidis skal lægges til standardbehandlingen ved behandling af patienter med transthyretin amyloidose. Læger skal overvåge patienterne og fortsætte med at vurdere behovet for anden behandling, herunder behov for organtransplantation, som en del af standardbehandlingen. Da der ikke findes data vedrørende anvendelse af tafamidis efter en organtransplantation, skal tafamidis seponeres hos patienter, som skal have foretaget en organtransplantation. 

Stigninger i leverfunktionstests og reduktion i thyroxin kan forekomme (se pkt. 4.5 og 4.8).

Samtidig administration af tafamidismeglumin og substrater for brystcancerresistent protein (BCRP) kan øge eksponeringen for BCRP-substratet. I tilfælde af samtidig administration skal patienten overvåges for bivirkninger relateret til BCRP-substratet, og det kan overvejes at reducere dosis af BCRP-substratet (se pkt. 4.5). 

Dette lægemiddel indeholder 26 mg sorbitol pr. kapsel, som er en kilde til fructose. 

Den additive virkning af samtidig administrerede produkter indeholdende sorbitol (eller fructose) og indtagelse af sorbitol i kosten (eller fructose) bør tages i betragtning.
 
Indholdet af sorbitol i lægemidler til oral brug kan påvirke biotilgængeligheden af andre lægemidler til oral brug hvis indgivet samtidig. 

4.5	Interaktion med andre lægemidler og andre former for interaktion
I kliniske studier med raske frivillige forsøgspersoner inducerer eller hæmmer 20 mg
tafamidismeglumin ikke CYP-enzymet CYP3A4. 

In vitro hæmmer tafamidis effluks-transportøren BCRP med IC50=1,16 μM ved en tafamidis-dosis på 61 mg/dag og kan ved klinisk relevante koncentrationer forårsage lægemiddelinteraktioner med substrater for denne transportør (f.eks. methotrexat, rosuvastatin, atorvastatin, apixaban, rivaroxaban og imatinib). I et klinisk studie med raske deltagere steg eksponeringen for BCRP-substratet rosuvastatin cirka 2 gange efter flere daglige doser på 61 mg tafamidis. Derfor skal patienten overvåges for bivirkninger relateret til BCRP-substratet, når dette anvendes samtidig med tafamidis.
En dosisreduktion af BCRP-substratet kan overvejes (se pkt. 4.4). 

Ligeledes hæmmer tafamidis optagelses-transportørerne OAT1 og OAT3 (organisk anion-transportører) med henholdsvis IC50=2,9 μM og IC50=2,36 μM og kan ved klinisk relevante koncentrationer forårsage lægemiddelinteraktioner med substrater for disse transportører (f.eks. non-steroide antiinflammatoriske midler, bumetanid, furosemid, lamivudin, methotrexat, oseltamivir, tenofovir, ganciclovir, adefovir, cidofovir, zidovudin, zalcitabin). Baseret på in vitro-data blev det beregnet, at de maksimale forventede forandringer i AUC af OAT1- og OAT3-substrater var under 1,25 med dosen på 61 mg tafamidis. Den tafamidis-forårsagede hæmning af OAT1- eller OAT3-transportøren forventes derfor ikke at medføre klinisk signifikante interaktioner. 

Der er ikke gennemført interaktionsstudier for at vurdere andre lægemidlers virkning på tafamidis.

Abnorme laboratorieprøveresultater 

Tafamidis kan reducere serumkoncentrationen af totalt thyroxin uden ledsagende forandring i frit thyroxin (T4) eller thyroideastimulerende hormon (TSH). Denne ændring i totalt thyroxin skyldes sandsynligvis, at thyroxin bliver bundet i mindre grad til transthyretin (TTR) eller fortrængt derfra som følge af, at tafamidis har høj bindingsaffinitet til TTR-thyroxinreceptoren. Der er ikke observeret tilsvarende kliniske fund, der stemmer overens med thyroideadysfunktion. 

4.6	Fertilitet, graviditet og amning

Kvinder i den fertile alder

Kvinder i den fertile alder skal anvende sikker kontraception under behandlingen med tafamidis, og på grund af den lange halveringstid i 1 måned efter, at behandlingen er stoppet.

Graviditet

Der er ingen data fra anvendelse af tafamidis til gravide kvinder. Dyreforsøg har påvist udviklingstoksicitet (se pkt. 5.3). Tafamidis bør ikke anvendes under graviditeten og til kvinder i den fertile alder, som ikke anvender sikker kontraception. 

Amning

De tilgængelige data fra dyreforsøg viser, at tafamidis udskilles i mælk. En risiko for nyfødte/spædbørn kan ikke udelukkes. Tafamidis må ikke anvendes under amning. 

Fertilitet

Der er ikke set nedsat fertilitet i non-kliniske studier (se pkt. 5.3). 

4.7	Virkning på evnen til at føre motorkøretøj og betjene maskiner
Ikke mærkning.
På grundlag af den farmakodynamiske og farmakokinetiske profil menes det, at tafamidis ikke eller kun i ubetydelig grad påvirker evnen til at føre motorkøretøj og betjene maskiner. 

4.8	Bivirkninger

Opsummering af sikkerhedsprofilen

Sikkerhedsdataene afspejler eksponering hos 176 ATTR-CM-patienter for 80 mg (administreret som 4 x 20 mg) tafamidismeglumin, som blev administreret dagligt i et 30-måneders placebokontrolleret studie hos patienter, der var diagnosticeret med ATTR-CM (se pkt. 5.1). 

Hyppigheden af bivirkninger var ensartet og sammenlignelig hos de patienter, der blev behandlet med hhv. 80 mg tafamidismeglumin og placebo. 

Følgende bivirkninger blev rapporteret oftere hos patienter behandlet med 80 mg tafamidismeglumin sammenlignet med placebo: flatulens [8 patienter (4,5 %) versus 3 patienter (1,7 %)] og stigninger i leverfunktionsundersøgelser [6 patienter (3,4 %) versus 2 patienter (1,1 %)]. Årsagssammenhæng er ikke blevet fastslået. 

Sikkerhedsdata for tafamidis 61 mg er tilgængelige fra det åbne langsigtede forlængelsesstudie. 

Skema over bivirkninger

Følgende bivirkninger er anført efter systemorganklasser i henhold til MedDRA og hyppighedskategorier i henhold til standardkonventionen: Meget almindelig (≥ 1/10), almindelig (≥ 1/100 til < 1/10) og ikke almindelig (≥ 1/1.000 til < 1/100). Inden for hver hyppighedskategori er bivirkningerne anført efter faldende alvorlighed. De nedenfor anførte bivirkninger er fra kumulative kliniske data hos ATTR-CM-patienter. 

	Systemorganklasse
	Almindelig

	Mave-tarm-kanalen 
	Diarré

	Hud og subkutane væv
	Udslæt
Pruritus



Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via 

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering

Symptomer

Der er minimal klinisk erfaring med overdosering. I kliniske studier indtog to patienter, der var diagnosticeret med ATTR-CM, uforvarent en enkelt dosis tafamidismeglumin på 160 mg, uden at der opstod nogen bivirkninger. Den højeste dosis tafamidismeglumin, som blev givet til raske forsøgsdeltagere i et klinisk studie, var 480 mg som engangsdosis. Der blev rapporteret én behandlingsrelateret bivirkning i form af mild hordeolum med denne dosis. 

Behandling

I tilfælde af overdosering skal der iværksættes standardbehandling efter behov. 

4.10	Udlevering
BEGR (kun til sygehuse)


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Andre midler mod lidelser i centralnervesystemet, ATC-kode: N07XX08. 

Virkningsmekanisme

Tafamidis er en selektiv TTR-stabilisator. Tafamidis bindes til TTR på thyroxinbindingsstederne og stabiliserer tetrameren og forsinker adskillelsen til monomerer, det hastighedsbegrænsende trin i den amyloidogene proces. 

Farmakodynamisk virkning

Transthyretin amyloidose er en svært invaliderende sygdom, som skyldes akkumulering af diverse uopløselige fibrillære proteiner, eller amyloid, i vævene i tilstrækkelige mængder til at nedsætte normal funktion. Adskillelsen af transthyretin-tetramer til monomerer er det hastighedsbegrænsende trin i patogenesen af transthyretin amyloidose. De foldede monomerer undergår delvis denaturering for at danne alternativt foldede monomer-amyloidogene mellemprodukter. Disse mellemprodukter fejldannes derefter til opløselige oligomer, profilamenter, filamenter og amyloidfibriller. Tafamidis binder sig med negativ kooperativitet til de 2 thyroxinbindingssteder på den naturlige tetrameriske form af transthyretin og forhindrer derved adskillelsen til monomerer. Denne hæmning af TTR-tetramer-adskillelsen danner grundlaget for anvendelse af tafamidis hos patienter med ATTRm-CM. 

Der blev anvendt en TTR-stabiliseringsanalyse som farmakodynamisk markør og for at vurdere stabiliteten af TTR-tetrameren. 

Tafamidis stabiliserede tetramererne af 14 TTR-varianter, der blev testet klinisk efter dosering af tafamidis én gang dagligt. Tafamidis stabiliserede også TTR-tetrameren for 25 varianter, der blev testet ex vivo; der blev således påvist TTR-stabilisering af 40 amyloidogene TTR-genotyper. 

I et internationalt, dobbeltblindet, placebokontrolleret, randomiseret multicenterstudie (se afsnittet Klinisk virkning og sikkerhed) blev der set TTR-stabilisering ved måned 1, som blev opretholdt til og med måned 30. 

Biomarkører forbundet med hjertesvigt (NT-proBNP og Troponin I) viste en fordel ved tafamidis i forhold til placebo. 

Klinisk virkning og sikkerhed

Der blev påvist virkning i et internationalt, dobbeltblindet, placebokontrolleret, randomiseret multicenterstudie med 3 arme hos 441 patienter med ATTR-CM, heraf 63 patienter med hereditær ATTR-CM.

Patienterne blev randomiseret til enten tafamidismeglumin 20 mg (n=88) eller 80 mg [administreret som fire kapsler med 20 mg tafamidismeglumin] (n=176) eller tilsvarende placebo (n=177) én gang dagligt i tillæg til standardbehandling (f.eks. diuretika) i 30 måneder. Behandlingstildelingen var stratificeret i forhold til tilstedeværelse eller fravær af en variant TTR-genotype og i forhold til sygdommens sværhedsgrad ved baseline (NYHA-klasse). Patientdemografien og baselinekarakteristikaene er vist i tabel 1. 

Tabel 1: Patientdemografi og baselinekarakteristika

	Karakteristikum
	Tafamidis samlet
N = 264
	Placebo
N = 177

	Alder – år

	Middelværdi
(standardafvigelse)
	74,5 (7,2)
	74,1 (6,7)

	Median (minimum, maksimum)
	75 (46, 88)
	74 (51, 89)

	Køn – antal (%)

	Mænd
	241 (91,3)
	157 (88,7)

	Kvinder
	23 (8,7)
	20 (11,3)

	TTR genotype – antal (%)
	
	

	ATTRm
	63 (23,9)
	43 (24,3)

	Øvrige
	201 (76,1)
	134 (75,7)

	NYHA-klasse – antal (%)

	NYHA-klasse I
	24 (9,1)
	13 (7,3)

	NYHA-klasse II
	162 (61,4)
	101 (57,1)

	NYHA-klasse III
	78 (29,5)
	63 (35,6)


Forkortelser: ATTRm = variant transthyretin amyloid, NYHA = New York Heart Association.

Den primære analyse blev udført med en hierarkisk kombination ved brug af Finkelstein-Schoenfeld-metoden (F-S) for mortalitet af enhver årsag og hyppighed af hjerte-kar-relaterede indlæggelser, defineret som antallet af gange en forsøgsdeltager bliver indlagt på hospitalet for hjerte-kar-relateret morbiditet. Metoden blev anvendt til at sammenligne den enkelte patient med alle andre patienter i hvert stratum på parvis manér og udført på en hierarkisk måde ved brug af mortalitet af enhver årsag efterfulgt af hyppigheden af hjerte-kar-relaterede hospitalsindlæggelser, når patienterne ikke kunne differentieres på baggrund af mortalitet. 

Analysen viste en signifikant reduktion (p=0,0006) i mortaliteten af enhver årsag og i hyppigheden af hjerte-kar-relaterede hospitalsindlæggelser i den samlede tafamidisgruppe (20 mg og 80 mg) versus placebo (tabel 2). 

Tabel 2: Primær analyse af mortalitet af enhver årsag og hyppighed af hjerte-kar-relaterede indlæggelser udført ved hjælp af Finkelstein-Schoenfeld-metoden (F-S) 

	Primær analyse
	Tafamidis samlet
N = 264
	Placebo
N = 177

	Antal (%) forsøgsdeltagere i live* ved måned 30
	186 (70,5)

	101 (57,1)


	Gennemsnitlige hjerte-kar-relaterede indlæggelser i løbet af 30 måneder (pr. patient pr. år) blandt de patienter, der var i live ved måned 30†
	0,297

	0,455


	p-værdi fra F-S-metoden
	0,0006


* 	Hjertetransplantation og implantation af mekanisk hjerteanordning betragtes som indikatorer for forestående slutstadie. Derfor er disse forsøgsdeltagere betragtet som døde i analysen og ikke medregnet i ”Antal forsøgsdeltagere i live ved måned 30”, selvom de var i live ved opfølgningen ved måned 30.
† 	Deskriptiv middelværdi blandt de forsøgsdeltagere, der overlevede de 30 måneder.

Analysen af enkeltkomponenterne i den primære analyse (mortalitet af enhver årsag og hjerte-kar-relaterede hospitalsindlæggelser) viste også signifikante reduktioner med tafamidis versus placebo. 

Hazard ratio fra Cox’ proportionale risikomodel for mortalitet af enhver årsag i den samlede tafamidis-population var 0,698 (95 % CI 0,508; 0,958), hvilket svarer til en reduktion af risikoen for død på 30,2 % i forhold til placebogruppen (p=0,0259). Figur 1 viser en Kaplan-Meier-kurve over tiden til mortalitet af enhver årsag.

Figur 1: Mortalitet af enhver årsag*
[image: Et billede, der indeholder tekst, linje/række, diagram, Kurve

Indhold genereret af kunstig intelligens kan være forkert.] 
* 	Hjertetransplantationer og mekaniske hjerteanordninger behandles som dødsfald. Hazard ratio fra Cox’ proportionale risikomodel med behandling, TTR-genotype (variant og øvrige) og NYHA-klasse ved baseline (NYHA-klasse I og II kombineret og NYHA-klasse III) som faktorer. 

Der var signifikant færre hjerte-kar-relaterede hospitalsindlæggelser med tafamidis end med placebo, svarende til en risikoreduktion på 32,4 % (tabel 3).



Tabel 3: Hyppighed af hjerte-kar-relaterede hospitalsindlæggelser
	
	Tafamidis samlet
N = 264
	Placebo
N = 177

	Totalt (%) antal forsøgsdeltagere med hjerte-kar-relaterede hospitalsindlæggelser
	138 (52,3)
	107 (60,5)

	Hjerte-kar-relaterede hospitalsindlæggelser pr. år*
	0,4750
	0,7025

	Forskel mellem tafamidis samlet versus placebo (relativt risikoforhold)*
	0,6761

	p-værdi*
	< 0,0001


Forkortelse: NYHA=New York Heart Association.
* 	Denne analyse var baseret på Poissons regressionsmodel med behandling, TTR-genotype (variant og øvrige), NYHA-klasse ved baseline (NYHA-klasse I og II kombineret og NYHA-klasse III), behandling-efter-TTR-genotype-interaktion og behandling-efter-baseline-NYHA-klasse-interaktionstermer som faktorer.
 
Virkningen af tafamidisbehandling på funktionskapacitet og helbredsstatus blev vurderet ved henholdsvis 6-minutters gangtest (6MWT) og score på KCCQ-OS (Kansas City Cardiomyopathy Questionnaire-Overall Summary) (består af domænerne Total Symptom, Physical Limitation, Quality of Life og Social Limitation). Der blev set en signifikant behandlingseffekt i tafamidis’ favør ved måned 6, som konsekvent blev opretholdt til og med måned 30, både på 6MWT-afstand og KCCQ-OS-score (tabel 4). 

Tabel 4: 6MWT og KCCQ-OS og domænescorer

	Endepunkt
	Middelværdi (SD) ved baseline

	Ændring fra baseline til måned 30, LS-middelværdi (SE)
	Behandlingsforskel fra placebo, LS- middelværdi (95 % CI)
	p-værdi

	
	Tafamidis samlet 
N=264
	Placebo
N=177
	Tafamidis samlet
	Placebo
	
	

	6MWT*
(meter) 
	350,55
(121,30)
	353,26 (125,98)
	-54,87
(5,07)
	-130,55
(9,80)
	75,68
(57,56; 93,80)
	p <0,0001

	KCCQ-OS*
	67,27 (21,36)
	65,90
(21,74)
	-7,16
(1,42)
	-20,81
(1,97)
	13,65
(9,48; 17,83)
	p <0,0001


* Jo højere værdi, jo bedre helbredsstatus.
Forkortelser: 6MWT=6-minutters gangtest; KCCQ-OS=Kansas City Cardiomyopathy Questionnaire-Overall Summary; LS=mindste kvadrater; CI=konfidensinterval.

Resultaterne fra F-S-metoden, der er udtrykt som win ratio for det kombinerede endepunkt og dets komponenter (mortalitet af enhver årsag og hyppighed af hjerte-kar-relaterede indlæggelser), viste konsekvent en fordel ved begge doser tafamidis i forhold til placebo i alle undergrupper (variant, øvrige og NYHA-klasse I & II og NYHA-klasse III), med undtagelse af hyppigheden af hjerte-kar-relateret indlæggelser i NYHA-klasse III (Figur 2), som var højere i tafamidisgruppen end i placebogruppen (se pkt. 4.2). Analyser af 6MWT og KCCQ-OS viste også en fordel ved tafamidis i forhold til placebo i alle undergrupper.

Figur 2: Resultater fra F-S-metoden og komponenter efter undergruppe og dosis

[image: Et billede, der indeholder tekst, diagram, skærmbillede, kvittering

Indhold genereret af kunstig intelligens kan være forkert.] 
Forkortelser: ATTRm=variant transthyretin amyloid, F-S=Finkelstein-Schoenfeld, CI=konfidensinterval.
* F-S-resultaterne er udtrykt som win ratio (baseret på mortalitet af enhver årsag og hyppighed af hjerte-kar-indlæggelser).
Win ratio er antallet af behandlingspatient-par, der ”vinder” divideret med antallet af placebopatient-par, der ”vinder”.
Hjertetransplantationer og mekaniske hjerteanordninger blev behandlet som dødsfald.

Ved anvendelse af F-S metoden på hver dosisgruppe individuelt reducerede tafamidis mortalitet af enhver årsag og hyppigheden af hjerte-kar-relaterede indlæggelser ved både 80 mg og 20 mg doserne versus placebo (p=0,0030 og p=0,0048, henholdsvis). Resultaterne af den primære analyse, 6MWT ved måned 30 og KCCQ-OS ved måned 30 var statistisk signifikante for både tafamidismeglumindoserne 80 mg og 20 mg versus placebo, med sammenlignelige resultater for begge doser.

Virkningsdata for tafamidis 61 mg er ikke tilgængelig, da denne formulering ikke blev undersøgt i det dobbeltblindede, placebokontrollerede, randomiserede fase 3 studie. Den relative biotilgængelighed af tafamidis 61 mg er sammenlignelig med tafamidismeglumin 80 mg ved steady-state (se pkt. 5.2).

En supraterapeutisk oral enkeltdosis på 400 mg tafamidismeglumin-opløsning hos raske frivillige forsøgspersoner viste ingen forlængelse af QTc-intervallet.

Det Europæiske Lægemiddelagentur har dispenseret fra kravet om at fremlægge resultaterne af studier med tafamidis i alle undergrupper af den pædiatriske population med transthyretin amyloidose (se pkt. 4.2 for oplysninger om pædiatrisk anvendelse).

Referencelægemidlet, der indeholder tafamidis, er godkendt under ”særlige vilkår”. Det betyder, at det grundet sygdommens sjældenhed ikke har været muligt at indhente fuldstændige oplysninger om referencelægemidlet. Det Europæiske Lægemiddelagentur vil hvert år vurdere nye oplysninger og dette produktresumé vil om nødvendigt blive ajourført i overensstemmelse med referencelægemidlets produktresumé.

5.2	Farmakokinetiske egenskaber

Absorption

Efter oral indtagelse af den bløde kapsel én gang dagligt opnås maksimal plasmakoncentration (Cmax) ved en mediantid (tmax) på 4 timer for tafamidis 61 mg og 2 timer for tafamidismeglumin 80 mg (4 × 20 mg) efter dosering, når det tages fastende. Samtidig indtagelse af et måltid med højt fedt- og kalorieindhold ændrede absorptionshastigheden men ikke absorptionsgraden. Disse resultater understøtter, at tafamidis kan gives både sammen med og uden mad.

Fordeling
Tafamidis har høj binding til protein (> 99 %) i plasma. Det tilsyneladende fordelingsvolumen ved steady state er 18,5 liter.

Plasmoproteinbindingsgraden af tafamidis er blevet evalueret i plasma fra dyr og mennesker.
Tafamidis har højere affinitet til TTR end til albumin. Derfor vil tafamidis sandsynligvis bindes fortrinsvis til TTR i plasma til trods for den signifikant højere koncentration af albumin (600 μM) i forhold til TTR (3,6 μM).

Biotransformation og elimination

Der findes ikke noget entydigt bevis for udskillelse af tafamidis via galden hos mennesker. Med baggrund i prækliniske data er der dog en formodning om, at tafamidis metaboliseres via glukuronidering og udskilles via galden. Denne biotransformationsmåde er sandsynlig hos mennesker, da ca. 59 % af en totalt indgivet dosis genfindes i fæces, og ca. 22 % genfindes i urinen. Baseret på populationsfarmakokinetiske resultater har tafamidis en tilsyneladende oral clearance på 0,263 l/t og en populationsgennemsnitlig halveringstid på cirka 49 timer.

Linearitet for dosis og tid

Eksponeringen for tafamidismeglumin ved dosering én gang dagligt steg dosisafhængig op til 480 mg som enkeltdosis og gentagne doser på op til 80 mg/dag. Generelt var stigningerne proportionale eller næsten proportionale med dosis, og clearance af tafamidis var stationær over tid.

Den relative biotilgængelighed af Tafamidis "Stada Nordic" 61 mg (tafamidis) er den samme som med 80 mg tafamidismeglumin ved steady state. Tafamidis og tafamidsmeglumin er ikke indbyrdes ombyttelige på mg-basis.

Farmakokinetiske parametre er sammenlignelige efter enkelt og gentagen dosering af 20 mg tafamidismeglumin, hvilket tyder på manglende induktion og hæmning af metabolismen af tafamidis.

Resultater af dosering 1 gang dagligt med 15 mg til 60 mg tafamidismeglumin i form af oral opløsning i 14 dage viser, at steady state opnås på dag 14.

Særlige patientgrupper

Nedsat leverfunktion

Farmakokinetiske data tyder på nedsat systemisk påvirkning (ca. 40 %) og øget total clearance (0,52 l/t versus 0,31 l/t) af tafamidismeglumin hos patienter med moderat nedsat leverfunktion (omfattende Child-Pugh Score 7-9) sammenlignet med raske forsøgspersoner på grund af en højere ubundet fraktion af tafamidis. Da patienter med moderat nedsat leverfunktion har lavere TTR-værdier end raske forsøgspersoner, er dosisjustering ikke nødvendig, da stoichiometrien af tafamidis med dets målprotein TTR ville være tilstrækkelig til stabilisering af TTR-tetramer. Eksponeringen for tafamidis hos patienter med svært nedsat leverfunktion er ikke kendt.

Nedsat nyrefunktion

Tafamidis er ikke blevet undersøgt specifikt i et dedikeret studie med patienter med nedsat nyrefunktion. Indvirkningen af kreatininclearance på farmakokinetikken af tafamidis blev undersøgt i en populationsfarmakokinetisk analyse hos patienter med kreatininclearance over 18 ml/min.
Farmakokinetiske estimater viste ingen forskel i tilsyneladende oral clearance af tafamidis hos patienter med kreatininclearance under 80 ml i forhold til patienter med kreatininclearance over eller lig med 80 ml/min. Dosisjustering hos patienter med nedsat nyrefunktion anses ikke for at være nødvendig.

Ældre patienter

Resultaterne fra en populationsfarmakokinetisk analyse viser, at forsøgspersoner ≥ 65 år har en gennemsnitlig 15 % lavere anslået tilsyneladende oral clearance ved steady state end forsøgspersoner under 65 år. Forskellen i clearance resulterer dog i stigninger < 20 % i gennemsnitlig Cmax og AUC i forhold til yngre forsøgspersoner og er ikke klinisk signifikant.

Farmakokinetiske/farmakodynamiske forhold

In vitro-data tyder på, at tafamidis ikke forårsager signifikant hæmning af CYP450-enzymerne CYP1A2, CYP3A4, CYP3A5, CYP2B6, CYP2C8, CYP2C9, CYP2C19 og CYP2D6. Tafamidis forventes ikke at forårsage klinisk relevante lægemiddelinteraktioner som følge af induktion af CYP1A2, CYP2B6 eller CYP3A4.

In vitro-studier tyder på, at det er usandsynligt, at tafamidis i klinisk relevante koncentrationer vil forårsage systemiske lægemiddelinteraktioner med substrater af UDP-glukuronosyltransferase (UGT).
Tafamidis kan hæmme den intestinale aktivitet af UGT1A1.

Tafamidis udviste lavt potentiale for hæmning af MDR1 (Multi-Drug Resistant Protein) (også kaldet P-glykoprotein; P-gp) systemisk og i mave-tarm-kanalen, OCT2 (organisk kation-transportør 2), MATE1 (multidrug and toxin extrusion transporter 1) og MATE2K, OATP1B1 (organisk anion-transportpolypeptid 1B1) og OATP1B3 ved klinisk relevante koncentrationer.

5.3	Non-kliniske sikkerhedsdata
Non-kliniske data viser ingen speciel risiko for mennesker vurderet ud fra konventionelle studier af sikkerhedsfarmakologi, fertilitet og tidlig fosterudvikling, genotoksicitet og karcinogenicitet. I forsøg med toksicitet og karcinogenicitet efter gentagne doser synes leveren at være målorgan for toksicitet hos de undersøgte arter. Leverpåvirkninger ses ved eksponeringer, der cirka svarer til human AUC ved steady state med den kliniske dosis på 61 mg tafamidis.

I et forsøg af udviklingsmæssig toksicitet på kaniner ses en mindre stigning i antallet af skeletale misdannelser og forandringer, aborter hos nogle få hunner, nedsat embryoføtal overlevelse og nedsat fødselsvægt ved eksponeringer, der var cirka ≥ 2,1 gange højere end human AUC ved steady state med den kliniske dosis på 61 mg tafamidis.

I præ- og postnatale udviklingsforsøg med tafamidis på rotter ses reduktion i overlevelsesraten hos afkommet, og ungernes fødselsvægt er lavere, efter at moderdyret er blevet doseret under graviditet og amning med doser på 15 og 30 mg/kg/dag. Nedsat vægt hos han-unger førte til forsinket seksuel modning (præputial separation) ved 15 mg/kg/dag. Nedsat præstation i en test for indlæring og hukommelse i vandlabyrint blev set ved 15 mg/kg/dag. Niveauet for ingen observeret effekt (NOAEL) for levedygtighed og vækst hos afkommet (F1-generationen) efter at moderdyret er blevet doseret med tafamidis under graviditet og amning er 5 mg/kg/dag (humanekvivalent dosis = 0,8 mg/kg/dag), dvs. en dosis ca. svarende til den kliniske dosis på 61 mg tafamidis.


6.	FARMACEUTISKE OPLYSNINGER

6.1	Hjælpestoffer

Kapselskal
Gelatine (E441)
Glycerol (E422)
Sorbitolsorbitanopløsning (E420)
Rød jernoxid (E172)
Vand, renset

Kapselindhold
Macrogol 400 (E1521)
Polysorbat 20 (E432)
Povidon K‑30
Butyleret hydroxytoluen (E321)

Trykkeblæk (hvid)
Isopropylalkohol
Shellac, afvokset, bleget
Titandioxid (E171)
Propylenglycol (E1520)
Natriumlaurilsulfat

6.2	Uforligeligheder
Ikke relevant.

6.3	Opbevaringstid
2 år 

6.4	Særlige opbevaringsforhold
Må ikke opbevares ved temperaturer over 30 °C.

6.5	Emballagetype og pakningsstørrelser
PVC/OPA/Alu/PVC‑PET/Alu perforerede enkeltdosisblistre.

Pakningsstørrelser:
Én blisterpakning med 10 bløde kapsler
En pakning med 30 × 1 bløde kapsler
En sampakning indeholdende 90 (3 pakninger med 30 × 1) bløde kapsler

Ikke alle pakningsstørrelser er nødvendigvis markedsført.

6.6	Regler for bortskaffelse og anden håndtering
Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
STADA Nordic ApS
Marielundvej 46 A 
2730 Herlev

Repræsentant
STADA Arzneimittel AG
Stadastraße 2-18
61118 Bad Vilbel
Tyskland

8.	MARKEDSFØRINGSTILLADELSESNUMMER (-NUMRE)
74381

9.	DATO FOR FØRSTE MARKEDSFØRINGSTILLADELSE
12. oktober 2026

10.	DATO FOR ÆNDRING AF TEKSTEN
-

